Eksoplaneetoista ehkä eksoottisin on löytynyt, ja sen olo­suhteet ovat ankarat: Rautapisarat kiitävät Wasp-76b:n kaasukehässä 18 000 kilometrin tuntivauhtia

Tämän eksoplaneetan pinnalla sataa rautaa, ja lämpötila on planeetan yöpuolellakin tuhansia asteita

Eksoplaneettoja on löytynyt jo yli 4 000. Nyt on todennettu ehkä eksoottisin.

Planeetta Wasp-76b:n pinnalla sataa rautaa, ovat Euroopan eteläisen observatorion ESO:n tähtitieteilijät laskeneet.

Wasp-76b on niin sanottu kuuma Jupiter, eli eksoplaneettojen luokittelussa hyvin suuri ja kuuma kaasuplaneetta. Se on noin 640 valovuoden päässä Maasta, ja täältä katsottuna Kalojen tähdistön suunnalla.